IZJAVA ZA JAVNOST  
Ivo Boscarol - 20. 10. 2025

Že povprečnemu bralcu, ki ima dostop do spleta in je spremljal uradne Textronove in Pipistrelove informacije glede prodaje, je lahko takoj jasno, da je v člankih medijev Necenzurirano, Finance in drugih, ki so povzeli njuno pisanje, ne da bi preverili verodostojnost virov, veliko napak in neresnic. Vseh nimam namena komentirati, saj imam o navedenih medijih svoje mnenje in poznam namen generiranja tovrstnih člankov ravno v predvolilnem času. Verjetno bo podobnih diskereditacij še več, saj je to stalna praksa pred vsakimi volitvami.

Glede poslovanja Pipistrela pod mojim vodstvom (do aprila 2022) pa lahko povem sledeče:

V 33 letih so vse tri družbe: Pipistrel d.o.o., Pipistrel Vertical Solutions d.o.o. in Pipistrel Italia s.r.l **vsa leta poslovale pozitivno.** V Sloveniji (pa tudi širše) boste težko našli podjetje, ki v 33 letih ni niti enkrat poslovalo z izgubo.

Imeli smo veliko davčnih in drugih inšpekcij, pa ni nobena nikdar odkrila napak v poslovanju ali prikazovanju rezultatov. Ko smo iz malega zrasli v srednje veliko podjetje, smo imeli redne letne revizije in nobena nikdar ni ugotovila nepravilnosti, niti za leto 2022.

Tudi novi lastnik je pred nakupom večinskega deleža izvedel skrbni pregled s svojo ameriško agencijo in ekipo priznane slovenske revizijske hiše. **Nobena ni nikdar ugotovila napak pri poslovanju, vodenju poslovnih knjig ali prikazovanju rezultata.**

Seveda je šlo takrat in gre verjetno tudi še sedaj v Sloveniji komu v nos, da smo uspeli prodati majhno letalsko podjetje po EBITD faktorju krepko čez 30, kar je lep uspeh celo v svetovnem merilu. In nismo ga prodali komurkoli, ampak ameriškemu letalskemu koncernu Textron, ki v letalski industriji posluje že od leta 1960.

Uspešno smo poslovali v zelo zahtevni veji industrije tudi v letih največjih gospodarskih kriz v zadnjih desetletjih. Celo v letih COVID-a smo vedno poslovali pozitivno. **Zato, da smo razpršili tveganje, smo poslovali globalno in ker smo se zavedali potenciala trga, seveda tudi s Kitajsko.** Za nas je predstavljala velik potencial, zato smo tam sklenili določena partnerstva in skupaj razvijali nekatere projekte. Mi v kitajskih partnerjih nikdar nismo videli težave ali grožnje v poslovanju.

**Novi lastnik pa je seveda zaradi odnosov, ki jih ima njegova matična država s Kitajsko, videl določene razlike v strategiji razvoja nekaterih projektov ter zlasti pri lastnišvu le-teh, zato se je v skladu s svojo politiko odločil, kot se pač je.**

Poteze, ki jih je izvedel (tudi korekcije za nazaj), so vzrok za to, kar navajajo mediji - ne pa moje domnevno napačno vodenje podjetja.

Če bi bilo z mojim vodenjem podjetja kaj narobe, Textron ne bi dopustil, da se mi izplača kupnina zanj. Prav tako ne bi dopustil, da na Pipistrelu še vedno opravljam funkcijo zaslužnega predsednika.

Kaj vse so za seboj potegnile prej omenjene Textronove odločitve glede poslovanja v letih po mojem v odhodu in kaj še bodo v letih, ki prihajajo, ve le novi lastnik. Textron je multinacionalka, ki dela na dolgi rok in prepričan sem, da so kratkoročni rezultati posameznih let (pa čeprav za slovenske razmere negativni ali optimizirani za določene cilje), lahko del dolgoročne uspešne strategije. Iz javno dostopnih podatkov je razvidno, da so njihovi vložki v razvoj ter zaposlovanje v Sloveniji večji kot prikazana izguba - in to ne glede na mačehovski odnos [Javne agencije za civilno letalstvo Republike Slovenije, ki ne sledi potrebam Pipistrela in zaradi katere bo le-ta kmalu prisiljen preseliti svoj razvoj bodisi pod italijansko, avstrijsko ali ameriško upravo.](https://www.caa.si/)

Textron kot multinacionalka ima dovolj dolgoletnih izkušenj, znanja in ekspertno ekipo strategov. Vsekakor pa ima dostop do več relevantnih informacij, na katerih gradi poslovanje, kot pa novinarske ekipe medijev, ki nimajo in ne morejo imeti celotne slike o finančni dinamiki tako kompleksne industrije.

Na koncu še to:   
ker je navedenim člankom skupna lastniška povezava medijev, v katerih so bili objavljeni, sklepam, da takim objavam botruje tudi usklajena akcija zaradi bojazni pred mojim domnevnim udejstvovanjem na bodočih volitvah. Tu lahko vse pomirim. Ne glede na nekatere govorice v javnosti, ne nameravam kandidirati na spomladanskih volitvah, zato na tem področju res nikogar ne ogrožam. Le mirno.

Lep pozdrav,

Ivo Boscarol